Gotovo dvije tisuće trkača sudjelovalo je u nedjelju na 17. po redu Splitskom polumaratonu.



Uz utrku na 21 kilometar, trčalo se i na pet kilometara, a održana je i šetnja oko Dioklecijanove palače u koju su se uključili i nogometaši Hajduka, zajedno sa svojim trenerom Joanom Carrillom.



Trčalo se preko Marmontove, Ulicom Kralja Tomislava, oko Đardina, zatim Zagrebačkom i Livanjskom, pa Domovinskog rata do mosta na Pujankama.



Potom su trkači prošli Ulicom Domovinskog rata, Putom Stinica, te Putom Supavla do skretanja prema Spaladium Areni, a zatim dva kilometra kroz vojni kompleks u Lori koji inače nije otvoren za građane, te jedan krug po Poljudskoj ljepotici.



Na koncu su prošli Zrinsko-Frankopanskom i Ulicom Sedam Kaštela, pa oko Marjana i Zapadnom obalom do Rive.